मेकॉज में एक ही दिन में 6 शवों का पीएम
भीमा, सुखमती के शवों का डेढ़ माह बाद कब्र से निकालकर फिर किया गया पीएम
दर्जनों जवान और चार राजपत्रित अधिकारियों की ड्यूटी लगाई गई थी
भास्कर न्यूज | जगदलपुर
बीजापुर जिले के गमपुर निवासी कथित नक्सली भीमा और सुखमती के शवों का पीएम करीब डेढ़ माह बाद मंगलवार को मेकाज में दोबारा किया गया। पीएम करीब 4 घंटे तक चला, पूरा प्रोसीजर मेडिकल सुप्रीटेंडेंट की देखरेख में फॉरेंसिक डिपार्टमेंट के डाॅक्टरों ने किया। दोबारा पीएम के लिए दर्जनों जवानों के अलावा चार राजपत्रित अधिकारियों की ड्यूटी लगाई गई थी।
जवान और अफसर पिछले 24 घंटे से शवों के साथ थे। पहले गमपुर से शवों को कब्र से निकाला गया और इसके बाद दंतेवाड़ा के रास्ते इसे मेकॉज लाया गया। पीएम के प्रक्रिया पूरी करवाने के लिए तहसीलदार डीडी महंत, एसएसपी अभिषेक पल्लव, एसडीओपी धीरेंद्र पटेल साथ थे। यही अधिकारी शवों को लेकर दोपहर 1 बजे गमपुर रवाना हुए।
मेकॉज में शवों के पहुंचते ही बड़ी संख्या में लाेग जुट गए। आम आदमी पार्टी कार्यकर्ता भी यहां सोनी सोरी के नेतृत्व में मौजूद रहकर पल-पल की जानकारी लेते रहे।
एक्सरे भी करवाए गए शवों के
शवों को कब्र से निकालने के बाद पीएम करवाने का काम आसान नहीं था। भीमा के शव में मांस का हिस्सा नहीं बचा था उसकी बाडी करीब-करीब डिकंपोस हो गई थी। इसके अलावा सुखमती के भी ज्यादातर अंग डिकंपोज हो चुके थे। लाशों से बदबू इतनी आ रही थी कि पीएम रूम के आसपास 500 मीटर में लोगों का खड़ा होना मुश्किल था। हालात ऐसे थे कि जो अफसर लाश के पास खड़े थे वे जहां भी जा रहे थे तो उनके साथ बदबू जा रही थी। पीएम के प्रक्रिया पूरी करवाने के लिए तहसीलदार डीडी महंत, एसएसपी अभिषेक पल्लव, एसडीओपी धीरेंद्र पटेल डटे रहे। डाॅक्टरों ने करीब 4 घंटे में दोनों शवों का पीएम किया। पीएम रिपोर्ट में क्या कुछ मिला इसकी जानकारी सीधे हाईकोर्ट में दी जाएगी। इधर पीएम के बाद दोनों के शवों को वापस गृहग्राम के लिए रवाना कर दिया गया है। यहां फिर से इनके शवों को दफनाया जाएगा।
भीमा की सिर्फ हडि्डयां बची थीं, सुखमती का भी आधा शरीर खराब, 500 मीटर तक फैली बदबू
हाईकोर्ट के आदेश पर हुआ दोबारा पीएम
दरअसल शवों का दोबारा पीएम हाईकोर्ट के दिशा निर्देशों के बाद ही किया गया है। हाईकोर्ट में भीमा और सुखमती के परिजनों ने याचिका लगाते हुए कहा था कि 28 जनवरी को पुलिस और नक्सलियों के बीच कोई मुठभेड़ नहीं हुई थी इन्हें सुरक्षाबल के जवानों ने नक्सली बताकर गोली मार दी थी। मुठभेड़ फर्जी होने के आरोपों की शिकायतों के बाद हाईकोर्ट ने शवों का दोबारा पीएम करने के आदेश दिए थे।
पीएम के लिए दोनों के शवों को लाने के बाद इनका एक्सरे भी करवाया गया। एक्सरे रिपोर्ट से गोली लगने के एंगल सहित अन्य बातों का खुलासा होता है, इसीलिए दोनों के शवों का एक्सरे करवाया गया।
पोस्टमार्टम के दौरान तहसीलदार, एसएसपी और एसडीओपी साथ थे
परिजन रोते रहे
शवों को कब्र से निकालने से लेकर पीएम की प्रक्रिया पूरी होने तक दोनों कथित नक्सलियों के परिजन सिर्फ रोते रहे। मृतकों के परिजन कड़मती नंदे ने बताया कि दोनों नक्सली नहीं थे। इन्हें जबरन नक्सली बताकर गोली मारी गई। हालांकि पुलिस ने इन आरोपों का पहले ही खंडन कर दिया था।
दूसरी बार निकाले शव
बस्तर में पिछले कुछ समय में शव को कब्र से निकालकर दोबारा पीएम करवाने की यह दूसरी घटना है। इसके पहले भी गोमपाड़ मुठभेड़ के फर्जी होने के आरोपों के बाद हाईकोर्ट के आदेश पर हिड़मे के शव को कब्र से निकालकर दोबारा पीएम करवाया गया था। उसके बाद भीमा और सुखमती का मामला दूसरा है।
जगदलपुर. भीमा और सुखमति के परिजन भी पहुंचे मेकाज।
hin_Deva hin_Deva hin_Deva bho_Deva hin_Deva hin_Deva hin_Deva awa_Deva hin_Deva hin_Deva bho_Deva hin_Deva hin_Deva awa_Deva hin_Deva hin_Deva hin_Deva hin_Deva mag_Deva